యాపిల్‌ కొత్త ఐఫోన్లు అదుర్స్‌!
- వినూత్న ఫీచర్లతో ఆవిష్కరణ
-  పూర్వవైభవమే లక్ష్యంగా కొత్త ఉత్పత్తులు
-  అంగరంగ వైభవంగా లాంచింగ్‌ వేడుక
-  రేపటి నుంచే బుకింగ్‌లు ప్రారంభం
-  ప్రారంభ ధర 649 డాలర్లు
               శాన్‌ఫ్రాన్సిస్కో: ప్రపంచ వ్యాప్తంగా మొబైల్‌ ప్రియుల ఉత్కంఠతకు తెర దించుతూ యాపిల్‌ కొత్త ఐఫోన్‌ను మార్కెట్లోకి ఆవిష్కరించింది. భారత కాలమాన ప్రకారం గురువారం ఉదయం ఇక్కడ వేడుకగా జరిగిన కార్యక్రమంలో యాపిల్‌ ఐఫోన ్‌7, ఐఫోన్‌ 7ప్లస్‌, యాపిల్‌ వాచ్‌ సిరీస్‌-2ను సంస్థ ప్రతినిధుల ఆవిష్కరించారు. మార్కెట్లో దిగ్గజ స్థానాన్ని కోల్పోతున్నట్లు గమనించిన సంస్థ వ్యూహాత్మకంగా వినూత్న పీచర్లతో కొత్త ఉత్పత్తులను మార్కెట్లోకి తెచ్చింది. ఐఫోన్‌ 7లో అత్యాధునిక కెమేరాను, ఐఫోన్‌ 7 ప్లస్‌లో 12 ఎంపీ సామర్థ్యం రెండు మెయిన్‌ కెమేరాలతో అందుబాటులోకి తెచ్చింది. నీట మునిగినా పాడవకుండా పూర్తిగా డస్ట్‌, వాటర్‌ రెసిస్టెంట్‌గా వీటిని సంస్థ రూపొందించింది. కొత్త ఫోన్లలో సంప్రదాయకంగా వస్తున్న ఇయర్‌ఫోన్‌ జాక్‌ వ్యవస్థకు స్వస్తి పలికారు. అప్‌గ్రేడెడ్‌ రెటీనా డిస్‌ప్లే, డబుల్‌ స్టీరియో స్పీకర్లు, కొత్తగా ఎయిర్‌ పాడ్‌ హెడ్‌సెట్‌, హెడ్‌ఫోన్లనకు లైటెనింగ్‌ కనెక్టర్‌ను అమర్చారు. ఏ-10 ఫ్యూజన్‌ ఫోర్‌కోర్‌ ప్రాసెసర్‌, తక్కువ బ్యాటరీతో దీని పనితీరును మరింతగా పెంచుతుందని సంస్థ ప్రతినిధులు తెలిపారు. ఎస్‌ 6 కంటే కూడా రెండు గంటలు అధికంగా పని చేసేలా మేటి బ్యాటరీని ఇందులో పొందుపరిచారు. అయిదు విభిన్న రంగులలో దీనిని మార్కెట్లోకి తెచ్చారు. 32, 128, 256 జీబీ అంతర్గత నిల్వ సామర్థ్యంతో వీటిని మార్కెట్లోకి ఆవిష్కరించారు. వైర్‌ అవసరం లేకుండానే పని చేసే ఎయిర్‌పాడ్‌ హెడ్‌సెట్లను ఈ సందర్భంగా ఆవిష్కరిచారు. కొత్త ఫోన్లకు రేపటి నుంచి (9వ తేదీ) ముందస్తు ఆర్డర్లు ప్రారంభిస్తామని.. ఈ నెల 16 నుంచి షిప్పింగ్‌ ఉంటుందని సంస్థ తెలిపింది. ఐఫోన్‌ 7 (32 జీబీ) ప్రారంభ ధరను ఎస్‌6 మాదిరిగానే 649 డాలర్లుగా (రూ.43,000) నిర్ణయించారు. ఐఫోన్‌ 7 ప్లస్‌ ధరను 769 డాలర్లుగా (రూ.51,000) ముందుగా 28 దేశాలలో దీనిని విడుదల చేస్తారు.
మీ స్నేహితులకు రికమెండ్ చెయ్యండి